paragraph_text: Aermacchi AL-60 je laki civilni višenamjenski avion s kraja 1950-ih i početka 1960-ih kojeg je za američku korporaciju Lockheed dizajnirao Al Mooney. Nakon što je kompanija odlučila da te zrakoplove više neće proizvoditi u SAD-u, proizvodnja je u malom broju preseljena u Meksiko i Argentinu. Također, zrakoplove su na temelju licence proizvodili Aermacchi i Atlas Aircraft Corporation.